কাৰ্বি আংলঙৰ ৰাজপথত সংঘটিত এটা কৰুণ পথ দুৰ্ঘটনাত চাৰিজন লোকে মৃত্যুক আকোৱালি ল'বলগীয়া হয়। স্বাভাৱিকতে এই দুৰ্ঘটনাৰ ফলত কাৰ্বি আংলং অঞ্চলত শোকৰ ছাঁ পৰা পৰিলক্ষিত হৈছে।
কাৰ্বি আংলং জিলাৰ খটখটী আৰক্ষী থানাৰ অন্তৰ্গত খটখটীত বৃহস্পতিবাৰে আবেলি প্ৰায় ৪ মান বজাত এই কৰুণ দুৰ্ঘটনাটো সংঘটিত হয়। এখন তীব্ৰ বেগী টেংকাৰে অট' ৰিক্সা এখনক খুন্দিওৱাৰ ফলত চাৰিজন লোকে থিতাতে প্ৰাণ হেৰুৱাবলগীয়া হয়।
জানিব পৰা মতে ৩৯ নং ৰাষ্ট্ৰীয় ঘাইপথেৰে তীব্ৰ বেগেৰে অহা NL 01 A 1636 নম্বৰৰ টেংকাৰ গাড়ীখনৰ বিপৰীত দিশৰ পৰা আহি থকা AS 09 AC 0832 নম্বৰৰ অট' ৰিক্সাখনৰ লগত সংঘৰ্ষ হোৱাত উক্ত কৰুণ দুৰ্ঘটনাতো সংঘটিত হ'বলৈ পায়।
দুৰ্ঘটনাটোত অট' ৰিক্সাখনৰ তিনিগৰাকী যাত্ৰীৰ লগতে চালকজন মৃত্যুমুখত পৰে।
দুৰ্ঘটনাটোত নিহত হোৱা লোককেইজন ক্ৰমে বীৰেন সিং ইংতি(২৫), প্ৰদীপ চাংমা(৪৭), মেমছা দেৱী আৰু মাক্ৰী হেনছপী(৪৫) বুলি চিনাক্ত কৰা হৈছে।
উল্লেখ্য যে বৰ্তমান ৰাজ্যৰ ঘাইপথসমূহত কোনো আইন নমনাকে তথা তীব্ৰবেগেৰে বাহন চলোৱাৰ ফলত দুৰ্ঘটনাজনিত সমস্যা দুগুণে বৃদ্ধি পোৱাৰ লগতে ঘাইপথ সমূহ মৃত্যুৰ পথলৈ পৰিগণিত হোৱা পৰিলক্ষিত হৈছে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
